La începutul anului, am vorbit cu Oana Gheorghiu și Carmen Uscatu, de la Dăruiește Viața, despre cum vor să construiască un spital și, în general, despre problemele din sistemul medical românesc. Spitalul se construiește cărămidă cu cărămidă, chestie la care contribui sau poți contribui și tu. De ce? Pentru că statul nu o face, ba mai mult, le pune bețe în roate.

Acum, Dăruiește Viață e prezentă la Awake, unde strânge bani pentru, ai ghicit, spital. E un mod neconvențional și creativ de a face fundraising, chestie despre care am vrut să aflu mai multe.

Dacă ești acolo, fă-le neapărat o vizită sau, dacă nu ești, trimite un SMS la 8844 cu textul SPITAL sau vezi cum altfel poți ajuta pe Bursa de Fericire.

VICE: Ce ați plănuit să faceți la Awake?

Oana și Carmen: Peste 150 000 de oameni au conștientizat că avem nevoie să facem noi, societatea civilă, Primul Spital de Oncologie și Radioterapie Pediatrică din România. Așa că Awake este cel mai bun loc în care putem să fim alături de oameni conștienți și implicați!

În acest scop, „vindem” cărămizi, la propriu, pe care fiecare participant la festival le poate personaliza. De asemenea, ai prilejul să scrii un mesaj pentru capsula viitorului, care va fi așezată la temelia spitalului pe care îl construim. Sigur că transmiterea mesajului înseamnă o donație! Avem deja peste 1 600 de mesaje de la donatorii noștri de până acum și ne așteptăm la un număr important de asemenea mesaje și de la participanții de la Awake.

Cum v-a venit ideea?

Credem că este important ca fiecare donator, indiferent de sumă, să se simtă parte integrantă a acestui proiect și, prin achiziționarea unei cărămizi simbolice, acest lucru devine mai tangibil. De asemenea, printr-un mesaj pentru generațiile viitoare, vrem să transmitem exact starea de spirit a celor care aleg să se implice și să construiască un spital extrem de necesar pentru copiii bolnavi de cancer.

De ce facem un spital? Pentru că vrem ca aceștia să aibă aceeași șansă la tratament ca oricare alt copil din Europa, lucru care, din păcate, în acest moment nu se întâmplă.

Ce v-a impresionat până acum la acțiunea asta?

„Niciun copil nu ar trebui să sufere din cauza neputinței adulților de a dărui necondiționat. Cu speranță, pentru un viitor mai bun. A.D., R.C., A.F.” Acesta este unul dintre mesajele primite pentru Capsula Viitorului de la trei dintre participanții la festivalul Awake. Astfel de mesaje nu te pot lăsa indiferent.

Este foarte interesant să intri în contact cu oameni care sunt veniți în alt scop la festival, dar care aleg să se implice. Am avut, de exemplu, și prima donatie cu cardul. A fost un cuplu foarte simpatic care nu a vrut să-și lase numele, dar a ales să transmită un mesaj comun pentru generațiile viitoare.

Ați mai făcut ceva similar?

Artiștii sunt parte integrantă a proiectelor noastre și se implică constant în ceea ce facem. Sting și David de la Depeche Mode sunt doar o parte din artiștii internaționali cărora le-am povestit despre condițiile în care sunt tratați copiii cu cancer și care și-au arătat susținerea față de proiectele noastre.

Cărămida pe care donatorul a primit-o.

Contează foarte mult ca oamenii să creadă în ceea ce faci, iar transparența proiectului este totală. Orice donator poate intra pe platforma noastră de strângere de fonduri la „Acțiunile tale” și poate vedea unde anume au fost direcționați banii săi.

Cum vi se pare că se suprapune publicul Awake cu profilul vostru de donator?

Sunt persoane tinere, în general cu copii, care înțeleg exact că depinde de fiecare dintre ei să putem construi ceva. Până în prezent avem peste 150 0000 de donatori, persoane fizice, care au ales să se implice în acest proiect, așa că este foarte greu să facem un profil al donatorului: sunt pur și simplu oameni care aleg să nu rămână indiferenți la ce se întâmplă în jurul lor și să doneze.

Ce vreți să le transmiteți oamenilor care vin la Awake?

„Feed your mind” – este locul unde ne găsesc, dar și ceea ce vrem să le transmitem. Să vină să-și hrănească mintea, dar si sufletul. Aici pot să-și achiziționeze și personalizeze cărămida. În felul acesta, prezența lor la festival devine una care va dăinui în timp și, implicit, contribuie la șanse la viață pentru copiii bolnavi de cancer. Poate părea un gest mic, dar cu siguranță are urmări vizibile.

Ce se mai întămplă cu spitalul, în ce stadiu sunt lucrările?

În momentul de față suntem în etapa în care se toarnă fundația. Ca în orice proiect de o asemenea anvergură, au existat și obstacole. De exemplu, nu a existat o hartă topografică cu ce se afla pe terenul pe care construim spitalul, așa că au fost și surprize, cum ar fi două depozite de păcură care au trebuit dezafectate. Săpăturile s-au făcut cu foarte mare atenție ca să nu fie tăiate din greșeală cabluri sau lucruri care puteau afecta funcționarea actualului spital.

Cum stați cu finanțările? Am văzut că sunteți într-o mică „dispută” cu ministrul Teodorovici.

Ministrul Teodorovici se opune în acest moment finalizării funcționării spitalului pe care noi, alături de 150 000 de oameni și 2 500 de companii, dorim să-l construim. Se pare că politicienii sunt de părere că bolnavii de cancer pot să stea în condiții mai grele uneori decât cele din pușcării, dar suntem destul de puternici încât să-i determinăm să considere o prioritate construirea unui spital pentru copiii bolnavi de cancer.

De anul acesta, Teodorovici a schimbat legea și microîntreprinderile cu cifra de afaceri sub un milion de euro pot redirectiona 20% din impozit doar către ONG-urile care oferă servicii sociale. Construcția unui spital nu se încadrează aici, potrivit legii. La cum este formulată legea acum, 80% din companii pot redirecționa impozitul lor către 20% din ONG-uri, cele care oferă servicii sociale.

Practic, există o discriminare a ONG-urilor: unele sunt mai bune decât altele. Asociația Dăruiește Viață a avut încă din mai o discuție cu ministrul Teodorovici pe tema asta și a obținut promisiunea că legea va fi revizuită, dar acest lucru nu s-a întâmplat până în momentul de față. Noi nu ne pierdem speranța, dar o parte din sponsorii noștri și-o pierd. Săptămânal primim mailuri de la oameni care au microîntreprinderi și care vor să ne sprijine, dar nu pot. Este foarte greu de explicat o lege nedreaptă.

Pentru că pentru noi sunt prioritari copiii și oferirea de condiții umane pentru ei, ne-am decis să extindem proiectul de construcție a Primului Spital de Oncologie Pediatrică de la trei etaje, câte erau estimate initial, la șase, pentru a putea face și un bloc operator. Acesta va deservi întregul spital „Marie Curie”, nu doar secția de Oncologie. Suntem convinse că în ciuda piedicilor puse la fiecare pas de către stat, vom reuși să facem acest lucru.